Luister: Maroela-leser se ode aan Morné Steyn | Maroela Media
Morné Steyn laat waai met die regtervoet. (Foto: GB Jordaan.)
Toe die Springbok-losskakel Morné Steyn in Augustus vanjaar vir die tweede agtereenvolgende Leeus-toer die Britte se harte breek, het Johnny Vermeulen besluit dit is tyd om die liedjie wat hy oor sy rugbyheld geskryf het met die wêreld te deel.
Vermeulen, 'n pensioenaris van Pretoria en stoere rugbyondersteuner, vertel aan Maroela Media dat die 37-jarige Steyn sy held is.
"Hy is myns insiens die beste losskakel ter wêreld. Ek het ook die voorreg gehad om hom 'n rukkie gelede op 'n gholfdag te ontmoet by die Pecanwood-gholfbaan op Hartbeespoort, en dit was vir my oorweldigend watse plat op die aarde, vriendelike mens hy is. Hy het ook die tyd geneem om 'n foto saam met my te neem."
Vermeulen, wat kleintyd al leer kitaar speel het, het die volgende dag in sy tuisateljee gesit en speel toe die idee van 'n liedjie oor Steyn by hom opgekom het.
Johnny Vermeulen en Morné Steyn. (Foto: Verskaf)
"Ek het begin navorsing doen oor hom en toe eers besef hoeveel rekords die man eintlik agter sy naam het. Ek het die hoogtepunte uitgelig en aan die lirieke en wysie begin skaaf. Dit het my so drie weke geneem om die liedjie te voltooi."
Dié liedjie het eers onder in die laai beland, maar toe Steyn in Augustus weer met sy goue skopvoet die rugbywêreld aan die gons het, het hy besluit om 'n laaste versie oor Steyn se jongste sege by te voeg.
Daarna het hy die kans gewaag en die liedjie vir Maroela Media aangestuur.
"Ek is nie regtig 'n liedjieskrywer nie en dié ode aan Morné is maar my tweede poging tot 'n volwaardige liedjie. Ek wou dit baie graag deel en hoop dat hy ook daarvan sal hou."